ରିପବ୍ଲିକ୍ ଭାରତ ସୂଚନା ଅନୁସାରେ ତବଲିଗି ଜମାତର ମୁଖିଆ ମୌଲାନା ସାଦ୍ ସହ ହାୱାଲା ସମ୍ପର୍କ ଅଛିକି ନାହିଁ ତାହାର ଯାଞ୍ଚ ଆରମ୍ଭ ହୋଇଛି । କ୍ରାଇମବ୍ରାଞ୍ଚ ଏ ସମ୍ପର୍କରେ ଶତାଧିକ ଲୋକଙ୍କୁ ଜେରା କରି ସାରିଛି । ମାର୍ଚରେ ତବଲିଗି ଜମାତର କାର୍ଯ୍ୟକ୍ରମ ପୂର୍ବରୁ ମରକଜ ଓ ଏହା ସହ ଜଡ଼ିତ କିଛି ଲୋକଙ୍କ ବ୍ୟାଙ୍କ ଆକାଉଣ୍ଟରେ ବେଶ୍ ମୋଟା ଅଙ୍କର ଅର୍ଥ ଜମା ହୋଇଥିବା କ୍ରାଇମବ୍ରାଞ୍ଚ ସୂଚନା ପାଇଛି । ଏହାପରେ ପ୍ରବର୍ତନ ନିର୍ଦେଶାଳୟ ମୌଲାନା ସାଦ୍ ବିରୋଧରେ ଆଉ ଏକ ମାମଲା ରୁଜୁ କରିଛି । ଯେଉଁ ଅଞ୍ଚଳରେ ମୌଲାନା ସାଦକୁ ଠାବ କରାଯାଇଛି ସେହି ଅଞ୍ଚଳ କରୋନା 'ହଟସ୍ପଟ' ଭାବରେ ପୂର୍ବରୁ ଚିହ୍ନଟ ହୋଇଛି ଏବଂ ସମ୍ପୃକ୍ତ ଅଞ୍ଚଳକୁ କଣ୍ଟେନମେଣ୍ଟ ଜୋନ୍ ଘୋଷଣା କରାଯାଇ ସିଲ୍ କରି ଦିଆଯାଇଛି । ମୌଲାନା ସାଦଙ୍କୁ ଗିରଫ କରିବାକୁ ଦିଲ୍ଲୀ ପୁଲିସ ବର୍ତମାନ ସୁଦ୍ଧା ନିଜାମୁଦ୍ଦିନ ୱେଷ୍ଟ, ଜାକିରନଗର, ଅଖୋଲା, ପୁରୁଣା ଦିଲ୍ଲୀର କିଛି ଅଞ୍ଚଳରେ ଚଢ଼ଉ କରିଥିବା ସତ୍ତ୍ବେ କୌଣସି ସଫଳତା ପାଇନାହିଁ ।
ପୁଲିସ ମୌଲାନାଙ୍କୁ ଦୁଇଥର ନୋଟିସ ପଠାଇଛି । ପ୍ରଥମ ନୋଟିସ ପରେ ମୌଲାନା ନିଜକୁ ସଙ୍ଗରୋଧରେ ରଖିଥିବା ଉଲ୍ଲେଖ କରିଥିଲା । ଦ୍ବିତୀୟ ନୋଟିସରେ କୌଣସି ଉତ୍ତର ମିଳି ନ ଥିଲା । ଇତିମଧ୍ୟରେ ମୌଲାନା ସାଦ୍ ପାଇଁ କ୍ରାଇମବ୍ରାଞ୍ଚ ଓ ପୁଲିସ ପ୍ରଶ୍ନର ଏକ ଲମ୍ବା ସାରଣୀ ପ୍ରସ୍ତୁତ କରିଛି । ସେହିପରି ମକରଜ ସଂକ୍ରାନ୍ତ ଏତଲାରେ ୩୦୪ ଓ ୩୦୮ ଦଫାକୁ ଯୋଡ଼ିଛି । ଅନ୍ୟପକ୍ଷରେ ୧୯୦୦ ବିଦେଶୀ ଜମାତିଆଙ୍କ ବିରୋଧରେ ଲୁକ୍ ଆଉଟ୍ ନୋଟିସ ଜାରି କରାଯାଇଛି । ଭିସା ନେଇ ନିୟମ ବିରୋଧରେ ଧାର୍ମିକ କାର୍ଯ୍ୟକଳାପରେ ସାମିଲ ହୋଇଥିବା ଯୋଗୁଁ ଏହି ପଦକ୍ଷେପ ନିଆଯାଇଛି ।
ଦିଲ୍ଲୀ ପୁଲିସ ଇତିମଧ୍ୟରେ ୧୫୦୦ ଜମାତିଙ୍କୁ ଧରିଛି ଯେଉଁମାନଙ୍କ ମଧ୍ୟରେ ୪୦୦ ବିଦେଶୀ ଅଛନ୍ତି । ଏମାନଙ୍କ ମଧ୍ୟରୁ ୭୦% ମକରଜ ସଂସ୍ପର୍ଶରେ ଆସିଥିଲେ। ଏମାନେ ଚାନ୍ଦିନମହଲ, ତୁର୍କମାନ ଗେଟ୍, ଚାନ୍ଦନୀଚୌକ, ୱଜିରାବାଦ, ଶାସ୍ତ୍ରୀ ପାର୍କ, ମାଲବ୍ୟ ନଗରର ବିଭିନ୍ନ ମସଜିଦରେ ରହୁଥିଲେ ।
